**Správa o činnosti pozemkového spoločenstva za rok 2014**

V roku 2014 činnosť pozemkového spoločenstva poznačila hlavne veterná smršť v mesiaci máj následkom ktorej došlo k vzniku rozsiahlej kalamity v lokalite Zuzanka a Lavičky. Odborný lesný hospodár odhadol objem kalamitného dreva cca na 2 500 m3. Bezprostredne po zistení škôd výbor spoločenstva zabezpečil ťažbu, odvoz a odpredaj drevnej hmoty. Vzhľadom na extrémne neprístupný terén a nadpriemerne daždivý rok, ťažbu a manipuláciu drevnej hmoty sprevádzali značné problémy. Aby bola zabezpečená prístupnosť drevnej hmoty , muselo spoločenstvo pristúpiť k rekonštrukcii zvážnice v lokalite Zuzanka smerom k Dubu. Následne boli novovybudované sprístupňovacie cesty v lokalite Zuzanka. Ďalšie budovanie sprístupňovacích ciest bude pokračovať aj v roku 2015 až do úplného vyťaženia a konečnej úpravy kalamitného porastu.

Za rok 2014 bolo z kalamitne postihnutých porastov vyťažené 1 448,33 m3 dreva z toho

Buk 1 314,76 m3, dub 33 ,57 m3, smrek 100,00 m3.

Celý objem vyťaženého dreva bol odpredaný a k 31.12.2014 spoločenstvo neeviduje žiadne pohľadávky po dobe splatnosti.

15.09.2014 sa začalo v kalamitnej oblasti a j s odpratávaním zostatkového palivového dreva po odťažbe , upratovaním porastu a uhadzovaním konárov. Aj napriek opakovaným oznamom v miestnom rozhlase sa na chystanie dreva a upratovanie konárov prihlásilo len niekoľko podielnikov hoci nachystané palivové drevo bolo ponúkané bezodplatne , len za vyčistenie určenej lokality.

Bolo to pravdepodobne spôsobené značnou neprístupnosťou terénu a nedostupnosťou techniky.

Z tohto dôvodu bude spoločenstvo nútené zabezpečiť upratanie kalamitného územia po ukončení ťažby v priebehu roka 2015 iným spôsobom.

V priebehu roka 2014 výbor spoločenstva zasadal 8 krát a členovia výboru plnili rôzne úlohy. Hlavnou náplňou bola kontrola porastov a kontrola ťažby dreva ktorú členovia výboru vykonávali týždenne, ďalej to bolo preberanie vyťaženého dreva, výdaj a kontrola odvozu dreva, vytyčovanie trás novovybudovaných ciest, znovu vytýčenie a zameranie hraničných značiek pozemkov spoločenstva zničených veternou smršťou a podobne.

V mesiaci august bola pracovníkmi daňového úradu Rimavská Sobota vykonaná daňová kontrola účtovných dokladov spoločenstva s kladným výsledkom a následne k 1.9.2014 bolo spoločenstvo zaregistrované ako platiteľ DPH.

V Mesiaci október bola vykonaná kontrola Pozemkového spoločenstva Slovenskou inšpekciou životného prostredia Inšpektorátom životného prostredia Banská Bystrica, odborom inšpekcie ochrany prírody a krajiny ako orgánom štátnej správy vo veciach ochrany prírody a krajiny za účelom dodržiavania ustanovení zákona č. 543/2002 Z.z. o ochrane prírody a krajiny.

Kontrola prebehla za účasti OLH spoločenstva p. Petra Brezovského a bola zameraná na ochranu hniezdneho biotopu orla krikľavého situovaného na parcele KN C 696/2 v k.ú. Mokrá Lúka.

Vykonanou kontrolou nebolo u kontrolovaného subjektu zistené porušenie všeobecne záväzných právnych predpisov na úseku ochrany prírody a krajiny.

K 31.12.2014 výbor zabezpečil spracovanie aktualizovaného zoznamu podielnikov, ktorý bude odovzdaný obvodnému lesnému úradu do 31.3.2014 v zmysle platného zákona č. 97/ 2013.

Na záver by som sa chcel poďakovať všetkým funkcionárom spoločenstva za pomoc, ochotu a pracovné nasadenie pri zabezpečovaní plynulého fungovania spoločenstva počas uplynulého roka.

Výsledkom nášho spoločného snaženia je aj dobrý hospodársky výsledok spoločenstva za uplynulý rok a vyplatenie podielov na zisku , s ktorým Vás oboznámi hospodárka spoločenstva .

Moje poďakovanie patrí aj novému OLH p. Petrovi Brezovskému /nášmu rodákovi/ ktorý sa v minulom roku ujal funkcie a svojou odbornosťou a lokál patriotizmom prispel v značnej miere k zdárnemu zvládnutiu odstraňovania následkov kalamity v minulom roku. Verím, že takáto spolupráca bude pokračovať aj v budúcnosti.

Ďakujem za pozornosť.

V Mokrej Lúke 15.03.2015